section_heading: Na otoku
paragraph_text: Ana Lucia počinje ispitivati Henryja Galea u oknu, ali je on naglo napadne pa ga John Locke (Terry O'Quinn) zaustavi tako što ga onesvijesti. Kasnije ga Locke upita zašto je napao Anu Luciju, a nikad nije napao njega. Henry mu odgovara da je to zbog toga što je Locke "jedan od dobrih ljudi". Premda Libby (Cynthia Watros) kaže Ani Luciji da se ne bi trebala osvetiti Henryju, ona je u tome odlučna pa od Jamesa "Sawyera" Forda (Josh Holloway) traži pištolj. On ju odbija, ali nakon što se njih dvoje poseksaju ona mu uspijeva ukrasti pištolj. Jack Shephard (Matthew Fox) i Kate Austen (Evangeline Lilly) vraćaju se u okno s Michaelom Dawsonom (Harold Perrineau). Michael se budi i svima u oknu govori da je slijedio Druge i uvjerio se da oni žive gore od preživjelih. Također nadodaje da će, kada ozdravi, organizirati spasilačku misiju kako bi vratio svog sina Walta Lloyda (Malcolm David Kelley). Nakon što Locke i Jack započnu planirati spasilačku misiju, shvaćaju da će im trebati više oružja pa odlaze do Sawyera koji tek tada shvati da mu je Ana Lucija ukrala pištolj. Za to vrijeme, Hugo "Hurley" Reyes (Jorge Garcia) planira romantičan piknik za sebe i Libby, ali dok se nalaze na putu do mjesta gdje bi trebali jesti on shvati da je zaboravio deku pa se Libby ponudi da se vrati do okna i uzme jednu. Također predloži da Hurley upita Rose i Bernarda za malo vina za piknik što Hurleyja obraduje. U međuvremenu u oknu Michael upita Anu Luciju što se događalo dok ga nije bilo pa mu ona objasni par stvari: Sawyer ima svo oružje kod sebe, Jack, Locke i Kate su otišli po oružje, a trenutno u jednoj od prostorija preživjeli drže jednog od Drugih - Henryja - kao zarobljenika. Također mu napomene da ju je Henry ranije tog dana htio ubiti i premda ga je ona htjela ubiti, nije imala hrabrosti povući okidač. U tom trenutku Michael se ponudi da to sam napravi i nakon što mu Ana Lucia daje svoj pištolj on ju ubija. U tom istom trenutku Libby ulazi u sobu noseći deke i uplaši Michaela zbog čega ju ovaj upuca. Nakon toga, Michael ulazi u oružarnicu u kojoj se nalazi Henry. Gledajući ga puca sam sebi u rame što omogući Henryju lagani bijeg iz okna.